Source: https://www.socpoist.sk/2127-menu/55419s?prm2=29290&sword=&insurance_kind=0&target_group=0&life_sit=0&kriterium=all&page=34
Timestamp: 2019-09-23 11:20:07+00:00
Document Index: 14056706

Matched Legal Cases: ['§ 85', '§ 85', '§ 4', '§ 84', '§ 84', '§ 85']

Nárok na úrazový príplatok v dôsledku pracovného úrazu
20.11.2009 | Úrazové poistenie	| Zamestnanec
Kedy sa poskytuje nárok na úrazový príplatok? Aké sú podmienky výplaty úrazového príplatku?
Úrazový príplatok je úrazovou dávkou, ktorá sa poskytuje počas dočasnej pracovnej neschopnosti (ďalej len „PN“) v dôsledku pracovného úrazu z úrazového poistenia zamestnávateľa podľa zákona č. 461/2003 Z. z. o sociálnom poistení (ďalej len „zákon o sociálnom poistení“). Podmienky nároku na úrazový príplatok sú vymedzené v § 85 zákona o sociálnom poistení.
Podľa ustanovení § 85 zákona o sociálnom poistení zamestnanec okrem sudcu, prokurátora a zamestnanca uvedeného v § 4 ods. 2 zákona o sociálnom poistení, ktorý v dôsledku pracovného úrazu alebo choroby z povolania bol uznaný za dočasne práceneschopného, má nárok na úrazový príplatok od prvého dňa dočasnej pracovnej neschopnosti, ak má nárok na náhradu príjmu pri dočasnej pracovnej neschopnosti podľa zákona č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov alebo nárok na výplatu nemocenského z nemocenského poistenia.
Vznik nároku na úrazový príplatok sa viaže k dočasnej pracovnej neschopnosti spôsobenej pracovným úrazom a jeho suma je rozdielna v nadväznosti na výšku náhrady príjmu a nemocenské. (Suma úrazového príplatku za obdobie od prvého do tretieho dňa dočasnej pracovnej neschopnosti vzniknutej v dôsledku pracovného úrazu je 55 % denného vymeriavacieho základu určeného podľa § 84 zákona o sociálnom poistení a za obdobie od štvrtého dňa dočasnej pracovnej neschopnosti vzniknutej v dôsledku pracovného úrazu je 25 % denného vymeriavacieho základu určeného podľa § 84 zákona o sociálnom poistení.)
Úrazový príplatok vypláca príslušná pobočka Sociálnej poisťovne na základe tlačiva „Potvrdenie o dočasnej pracovnej neschopnosti“- diel II., ktorý je súčasne žiadosťou o úrazový príplatok, a poskytuje sa za kalendárne dni dočasnej pracovnej neschopnosti, v ktorých sú splnené podmienky nároku na úrazový príplatok podľa § 85 zákona o sociálnom poistení a od 11. dňa dočasnej PN nárok na výplatu nemocenského z nemocenského poistenia.
Potvrdenie o dočasnej PN vydáva ošetrujúci lekár, ktorý na tomto tlačive uvedie, že ide o dočasnú PN v dôsledku pracovného úrazu, čo je jednou z podmienok pre začatie konania Sociálnej poisťovne o nároku na túto úrazovú dávku.